NER บวกกว่า 4% ลุ้นกำไรไตรมาส 3 “นิวไฮ” รับราคายางพาราพุ่ง
NER บวกกว่า 4% ลุ้นกำไรไตรมาส 3 “นิวไฮ” รับราคายางพาราพุ่ง
9 ต.ค. 2563

ผู้สื่อข่าวรายงานว่า ราคาหุ้น บริษัท นอร์ทอีส รับเบอร์ จำกัด (มหาชน) หรือ NER ณ เวลา 10.32 น. อยู่ที่ระดับ 3.50 บาท บวก 0.14 บาท หรือ 4.17% สูงสุดที่ระดับ 3.54 บาท ต่ำสุดที่ระดับ 3.46 บาท ด้วยมูลค่าการซื้อขาย 246.65 ล้านบาท

ด้านนายชูวิทย์ จึงธนสมบูรณ์ ประธานเจ้าหน้าที่บริหาร เปิดเผยว่า บริษัทคาดการณ์แนวโน้มผลงานไตรมาส 3 จะเติบโตทำสถิติสูงสุดใหม่ (นิวไฮ) ต่อเนื่อง และมั่นใจผลงานจะเติบโตทำนิวไฮในทุกๆ ไตรมาส โดยเป็นผลมาจากราคายางพาราปรับตัวเพิ่มขึ้นต่อเนื่อง คาดสิ้นปี 63 แตะ 60 บาท/กก. จากปัจจุบันที่ 55 บาท/กก. เมื่อเทียบกับสิ้นไตรมาส 2/63 ที่ 50 บาท/กก. เพราะปัญหาภัยแล้งทำให้ซับพลายในตลาดหายไป รวมถึงได้รับอานิสงส์ต้นทุนการผลิตต่อหน่วยลดลงเหลือ 275 บาท/ตัน จากเดิม 350 บาท/ตัน ภายหลังจากโรงงานใหม่เริ่มเดินเครื่องการผลิต
ทั้งนี้ในช่วงไตรมาส 3/63 บริษัทจะเริ่มทยอยส่งมอบยางพาราให้กับลูกค้ารายใหม่จากประเทศจีน ซึ่งเป็นสัญญาระยะยาว (Long Term Contact) จำนวน 2 ราย รวม 72,000 ตัน/ปี และลูกค้ารายใหม่จีนซึ่งเป็นสัญญาระยะสั้นอีก 2-3 รายด้วย โดยออเดอร์ที่เพิ่มขึ้น สนับสนุนให้ โรงงานแห่งใหม่ มีกำลังการผลิตเพิ่มขึ้นเป็น 70% จากกำลังผลิตรวมทั้งสิ้น 1.76 แสนตันต่อปี (รวมทั้ง 2 โรงมีกำลังผลิตรวม 4.60 แสนตันต่อปี)